KLASA: 034-14/24-01/40

URBROJ: 711-02-02/04-2024-13

Zagreb, 07. listopada 2024.

**Povjerenstvo za odlučivanje o sukobu interesa** (dalje u tekstu: Povjerenstvo), OIB: 60383416394, u sastavu Aleksandre Jozić-Ileković kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 2. Zakona o sprječavanju sukoba interesa (Narodne novine, broj 143/21.,36/24.; u daljnjem tekstu: ZSSI) **u postupku redovite provjere imovinske kartice obveznika Tomislava Roba, OIB: ………………., gradonačelnika Grada Belog Manastira,** 07. listopada 2024. g., donijelo je

**ZAKLJUČAK**

**Nije utvrđen nesklad, odnosno nerazmjer između prijavljene imovine obveznika Tomislava Roba, gradonačelnika Grada Belog Manastira**, **u godišnjoj imovinskoj kartici za 2023. g., podnesenoj 31. siječnja 2024. g., i stanja imovine kako proizlazi iz dostupnih podataka pribavljenih od nadležnih tijela.**

Obrazloženje

Člankom 3. stavkom 1. točkom 34. Zakona o sprječavanju sukoba interesa propisano je kako su gradonačelnici obveznici u smislu navedenog Zakona.

Uvidom u registar obveznika, kojega vodi Povjerenstvo, utvrđeno je kako je obveznik Tomislav Rob obnašao dužnost gradonačelnika Grada Belog Manastira u mandatu 2017. g. – 2021. g., a od 21. svibnja 2021. g. ponovno obnaša istu dužnost.

Slijedom navedenog, obveznik Tomislav Rob obvezan je postupati sukladno odredbama ZSSI-ja.

Člankom 10. ZSSI-ja propisano je kojim sve povodom su obveznici dužni podnijeti imovinsku karticu. Sukladno stavcima 4. i 5. navedenog članka ZSSI-ja, obveznici su dužni za vrijeme mandata svake godine u siječnju podnijeti godišnju imovinsku karticu za prethodnu godinu sa stanjem na zadnji dan prethodne godine.

Sukladno članku 11. stavku 3. ZSSI-ja, obveznici su dužni u imovinskoj kartici prijaviti podatke o svojoj imovini, imovini svojeg partnera i svoje maloljetne djece, stečene po svim pravnim osnovama.

Člankom 11. stavkom 5. ZSSI-ja propisano je koji se sve oblici imovine podrazumijevaju pod stečenom imovinom o kojoj se podaci moraju prijaviti u imovinsku karticu:

* nekretnine u knjižnom i izvanknjižnom vlasništvu;
* pokretnine koje se upisuju u javni registar i pokretnine veće vrijednosti;
* poslovni udjeli i dionice u trgovačkim društvima i udjeli u društvima osoba;
* udjeli u vlasništvu drugih poslovnih subjekata i subjekti samostalne djelatnosti;
* novčana štednja i kriptovalute čiji je iznos veći ili jednak jednogodišnjem iznosu neto primitka obveznika;
* dugovi, preuzeta jamstva i ostale obveze;
* dohodak od nesamostalnog rada, dohodak od samostalne djelatnosti, dohodak od imovine i imovinskih prava, dohodak od kapitala i drugi dohodak osim primitaka koji predstavljaju naknadu putnih i drugih troškova rada obveznika, partnera ili malodobne djece, sukladno posebnim propisima kojima je uređeno oporezivanje dohotka,
* primici koji se ne smatraju dohotkom i primici na koje se ne plaća porez na dohodak;
* dospjela potraživanja prema trećim osobama.

Člankom 27. ZSSI-ja propisano je kako redovita provjera podataka iz podnesene imovinske kartice predstavlja provjeru podataka iz članaka 10. do 12. ZSSI-ja koja se obavlja prikupljanjem, razmjenom podataka i usporedbom prijavljenih podataka o imovini iz podnesenih imovinskih kartica obveznika s pribavljenim podacima od Ministarstva financija, Porezne uprave i drugih nadležnih tijela Republike Hrvatske sukladno odredbama ovoga Zakona i podzakonskih propisa donesenih na temelju ZSSI-ja.

Člankom 28. stavkom 1. ZSSI-ja propisano je kako će Povjerenstvo bez odgađanja zatražiti od obveznika pisano očitovanje s potrebnim dokazima ako prilikom provjere podataka proizlazi mogući nesklad, odnosno nerazmjer između prijavljene imovine iz podnesene imovinske kartice sukladno člancima 10. do 12. ZSSI-ja i stanja imovine kako proizlazi iz pribavljenih podataka nadležnih tijela iz članka 27. ZSSI-ja. Obveznik je dužan, sukladno odredbi članka 28. stavka 2. ZSSI-ja, dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Povjerenstvo je 06. ožujka 2024. g. donijelo Plan provjera imovinskih kartica za 2024. g., KLASA: 034-25/24-01/22, URBROJ: 711-02-02/01-2024-3, kojim je predvidjelo da će, pored postupaka redovite provjere imovinskih kartica u predmetima otvorenim na temelju prijava i vlastitih saznanja o mogućem neskladu i nerazmjeru u podacima imovinskih kartica u 2024. g. provesti postupke provjere zadnje podnesene i u administrativnoj provjeri odobrene imovinske kartice, u odnosu na 40 obveznika određenih kategorija iz članka 3. stavka 1. ZSSI-ja i to:

* Predsjednik Republike Hrvatske,
* predsjednik i članovi Vlade Republike Hrvatske,
* 7 zastupnika u Hrvatskom saboru prema nasumičnom odabiru,
* 7 župana prema nasumičnom odabiru,
* 7 gradonačelnika prema nasumičnom odabiru.

Plan se primjenjuje na obveznike koji su bili u aktivnom mandatu na dan donošenja Plana. Ovlast provođenja godišnjeg plana provjera u okviru je propisane nadležnosti provedbe redovite provjere nad svim imovinskim karticama.

Na temelju navedenog Plana provjera, pomoću javno dostupne aplikacije generatora slučajnih brojeva, izvučeno je po 7 nasumičnih brojeva, i primjenom na popise svih zastupnika u Hrvatskom saboru, svih župana te svih gradonačelnika, utvrđen je popis obveznika na koji je pored ostalih nasumičnim odabirom uvršten obveznik Tomislav Rob.

Uvidom u registar obveznika utvrđeno je kako je aktualna imovinska kartica obveznika Tomislava Roba u vrijeme donošenja Plana provjera imovinska kartica od 31. siječnja 2024. g. povodom godišnje obveze podnošenja. Spomenuta imovinska kartica, nakon administrativne provjere, odobrena je i objavljena na mrežnim stranicama Povjerenstva.

Imajući u vidu vrijeme donošenja Plana provjere, izvršena je provjera točnosti godišnje imovinske kartice obveznika za kalendarsku 2023. g., provjerom prijavljenih imovinskih podataka za koje je Povjerenstvu bila dostupna mogućnost provjere elektroničkim dohvatom ili traženjem podataka iz upisnika nadležnih državnih tijela Republike Hrvatske.

Usporedbom podataka koje je obveznik Tomislav Rob naveo u dijelu koji se odnosi na prihode od primanja na mjesečnoj razini od dužnosti za koju se podnosi, pribavljenim iz Informatičkog sustava Porezne uprave, odnosno baze podataka Evidencije dohodaka i primitaka, na temelju posebnog ovlaštenja, ne proizlazi nesklad ili nerazmjer u imovinskoj kartici obveznika.

U dijelu imovinske kartice „Podaci o nekretninama“ s podacima o vlasništvu obveznika nad nekretninama, pribavljenim iz zemljišnih knjiga na temelju posebnog ovlaštenja, ne proizlazi nesklad ili nerazmjer u imovinskoj kartici obveznika, dok usporedbom podataka koje je obveznik naveo u dijelu „Podaci o pokretninama koje se upisuju u javni registar“ s podacima o vlasništvu vozila obveznika, dostavljenim 12. lipnja 2024. g. od Ministarstva unutarnjih poslova, Policijske uprave Osječko-baranjske, Policijske postaje Beli Manastir, KLASA: 211-02/24-07/1011, URBROJ: 511-07-25-24-2, ne proizlazi nesklad niti nerazmjer u imovinskoj kartici obveznika.

Nadalje, usporedbom podataka koje je obveznik naveo u istoj rubrici s podacima o vlasništvu obveznika nad plovilima, dostavljenim strane Ministarstva mora, prometa i infrastrukture u dopisu od 23. kolovoza 2024. g., KLASA: 342-11/24-05/903, URBROJ: 530-04-24-9, ne proizlazi nesklad ili nerazmjer u imovinskoj kartici obveznika.

Isto tako, usporedbom podataka u rubrici imovinske kartice „Poslovni udjeli, dionice i vrijednosni papiri, udjeli u društvima osoba te poslovni subjekti samostalne djelatnosti (obrt, OPG i druge samostalne djelatnosti), s podacima o dionicama, obveznica ili drugim vrijednosnim papirima čiji je imatelj u relevantnom razdoblju bio obveznik na temelju podataka dostavljenih od Središnjeg klirinškog depozitarnog društva d.d., broj U-231/13-86 od 06. lipnja 2024. g., ne proizlazi nesklad ili nerazmjer u imovinskoj kartici obveznika.

Usporedbom podataka koje je obveznik naveo u istoj rubrici s podacima o eventualnim obrtima u vlasništvu obveznika iz Preglednika obrtnog registra Ministarstva gospodarstva i održivog razvoja dostupnim na službenim internetskim strancima spomenutog tijela, također ne proizlazi nesklad ili nerazmjer u imovinskoj kartici obveznika.

Nadalje, usporedbom podataka koje je obveznik naveo u istoj rubrici s podacima o eventualnim obiteljskim poljoprivrednim gospodarstvima čiji bi nositelj bio obveznik, kao i usporedbom podataka navedenim u dijelu imovinske kartice koji se odnosi na subvencije / donacije / poticaje / stipendije, dostavljenim od Agencije za plaćanja u poljoprivredi, ribarstvu i ruralnom razvoju dopisom od 10. lipnja 2024. g., KLASA: 701-01/24-01-01/0009, URBROJ: 343-0603/07-24-002, ne proizlazi nesklad ili nerazmjer u imovinskoj kartici obveznika.

Konačno, usporedbom podataka koje je obveznik naveo u istoj rubrici s podacima o tome jesu li obveznik imatelji poslovnih udjela u društvima s ograničenom odgovornošću ili udjela u društvima osoba, dostavljenim od strane Ministarstva pravosuđa, uprave i digitalne transformacije, u dopisu od 12. srpnja 2024. g., KLASA: 740-09/24-01/56, URBROJ: 514-04-01-02-02/02-24-03, također ne proizlazi nesklad ili nerazmjer u imovinskoj kartici obveznika.

Slijedom iznesenog, provedenom provjerom proizlazi kako u imovinskoj kartici obveznika Tomislava Roba, odnosno u prijavljenom imovinskom stanju koje se odnosi na razdoblje provjere, ne postoji nesklad niti nerazmjer, stoga nije bilo niti povoda za donošenje zaključka prema članku 28. ZSSI-ja niti prosljeđivanja prikupljene dokumentacije Ministarstvu financija, Poreznoj upravi, na temelju članka 29. stavka 2. ZSSI-ja.

Slijedom navedenog, Povjerenstvo je donijelo zaključak kao u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Tomislav Rob, osobna dostava

Grad Beli Manastir

Kralja Tomislava 53

31 300 BELI MANASTIR

1. Pismohrana